meškanie menštruácie po pôrode
Dobrý večer chcela by som sa poradiť 2x po pôrode by som mala dostať menštruáciu ale 8dni mi mešk. Robila som si 2x tehotenský test a obidva vyšli negatívne čo za tým môže byť ďakujem za odpoveď
Dobrý deň,
ďakujeme za Vašu otázku.
Krvácanie po pôrode je prirodzený proces, kedy sa maternica zotavuje a očisťuje. Tento proces trvá maximálne 6-8 týždňov a farba očistkov (sekrét zložený z odlučujúcej sa tehotenskej sliznice, krvi, baktérií a iných buniek) sa postupne mení z červenej na hnedú, žltú až postupne úplne vyblednú.
K prvej ovulácii dochádza najskôr 3 až 4 týždne po pôrode a následne k prvej popôrodnej menštruácii najskôr po 5 až 6 týždňoch. Ak však plne dojčíte, je pravdepodobné, že za vynechanie menštruácie je zodpovedný hormón prolaktín, ktorý sa vyplavuje pri každom dojčení a brzdí vyplavenie hormónov vyvolávajúcich ovuláciu. To znamená, že sa oddialí nie len ovulácia, ale aj menštruácia. K menštruáčnemu krvácaniu môže dôjsť až v období, kedy intervaly medzi dojčeniami budú väčšie (klesne hladina prolaktínu) alebo až po úplnom odstavení dieťaťa od materského mlieka. Rovnako sa však môže menštruácia objaviť aj keď budete dojčiť často.
Meškajúca menštruácia môže byť tiež prvým príznakom tehotenstva, ale taktiež ju môže oddialiť napríklad nadmerný stres či prebiehajúce ochorenie, ako napríklad vaginálna infekcia.
Ak máte nejaké ťažkosti alebo chcete určiť príčinu meškania menštruácie, je potrebné sa obrátiť na lekára- gynekológa.
Prajem pekný zvyšok dňa.
S pozdravom
Mgr. Emma Halás Haluščíková